Okresná prokuratúra Bratislava I 
Kvetná 13, 820 05 Bratislava 2 	

Sp. zn. : 3 Pv 737/13/1101	Bratislava I, 15.6.2015
EEČ : 2-8-127-2015

U Z N E S E N I E

Trestná vec:	obvinená XXXXX  
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Bratislava I
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Bratislava I zo dňa 30.1.2014, spisová značka 3 Pv 737/13/1101, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
26.10.2013 v čase okolo 15.58 h   v Bratislave na Kamennom námestí číslo 1/A v OD MY Tesco v oddelení drogérie bez použitia násilia odcudzila z voľne  predajného regála 1 ks lesk na pery značky Rimmel v hodnote 4,58 € a to tak, že predmetný lesk vybrala z regála, následne si ho vložila do vrecka svojich riflí a prešla s ním cez pokladničnú zónu bez zaplatenia, na čo bola  pri východe z OD MY Tesco zadržaná pracovníkom SBS, pričom ako bola predvádzaná do služobnej miestnosti, tak tento lesk na pery odhodila na zem, čím poškodenej spoločnosti Tesco  Stores SR, a.s. so sídlom v Bratislave na  Kamennom námestí číslo l/A nevznikla žiadna priama finančná škoda, nakoľko  tovar bol vrátený naspäť do predaja, pričom bolo zistené, že obvinená dňa 08.05.2013 v čase okolo 18.20 h v Bratislave na Bieloruskej ulici v Tesco-expres sa dopustila priestupku proti majetku podľa § 50 odsek 1 zákona číslo 372/1990 Zb. o priestupkoch v znení neskorších predpisov tým, že odcudzila tovar a to 1 ks tyčinku Tatiana v hodnote 0,39 €, za čo jej bola dňa 08.05.2013 Obvodným oddelením  PZ Bratislava Podunajské Biskupice uložená bloková pokuta nezaplatená na mieste číslo bloku: 11032620 vo výške 20,- €, ktorá  nadobudla právoplatnosť dňa 08.05.2013.

Uznesením prokurátora Okresnej prokuratúry Bratislava I zo dňa 30.1.2014, spisová značka 3 Pv 737/13/1101, bola určená obvinenej skúšobná doba v trvaní 12 mesiacov.
Odôvodnenie:
Uznesením dozorujúcej prokurátorky Okresnej prokuratúry Bratislava I číslo konania 3 Pv 737/13/1101 - 8  z 30. januára 2014, právoplatným  dňa 18. marca 2014, bolo postupom podľa ustanovenia § 216 odsek 1 Trestného poriadku trestné stíhanie vedené proti obvinenej mladistvej XXXXX pre prečin krádeže podľa § 212 odsek 2 písmeno f) Trestného zákona  vedené na skutkovom základe uvedenom vo výrokovej časti tohto uznesenia, podmienečne zastavené. Súčasne bola obvinenej mladistvej XXXXX určená skúšobná doba podmienečného zastavenia trestného stíhania v trvaní dvanásť (12) mesiacov. Obvinenej nebola uložená povinnosť nahradiť škodu spôsobenú trestným činom a  ani žiadne z primeraných obmedzených smerujúcich k tomu, aby viedol riadny život.

Skúšobná doba podmienečného zastavenia trestného stíhania začala plynúť právoplatnosťou uznesenia   dozorujúcej  prokurátorky  3 Pv 737/13/1101 - 8  z 30. januára 2014, t. j. 18. marca 2014. Skúšobná doba v trvaní 12 (dvanásť) mesiacov teda uplynula 18. marca  2015.

Po uplynutí skúšobnej doby som preskúmala splnenie podmienok pre rozhodnutie o osvedčení obvinenej v skúšobnej dobe podmienečného zastavenia trestného stíhania.

Podľa ustanovenia § 217 odsek 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam, prokurátor rozhodne, že sa obvinený osvedčil. Inak rozhodne, a to prípadne aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Zo správ zadovážených k osobe obvinenej  som zistila, že obvinená mladistvá XXXXX   nebola v skúšobnej dobe podmienečného zastavenia trestného stíhania súdne trestaná a ani prejednávaná pre priestupok.

Z tohto dôvodu som rozhodla o osvedčení sa obvinenej v skúšobnej dobe podmienečného zastavenia trestného stíhania.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Hana Štaffenová
prokurátorka